**Rândunea uşoară-n zbor**

*Elena Farago*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Rândunea uşoară-n zbor,

Crainic primăverilor,

Săgetând văzduhul treci

Unde-ai fost şi unde pleci?

De n-ai cuib şi-ţi cauţi loc,

Purtătoareo de noroc,

Ia-ţi tovarăş la zburat

Gândul meu înlăcrimat,

Şi te du cu el mereu

Până-ţi da de satul meu,

Până-ţi da de cel bordei

Unde plâng părinţii mei.

Colo-n coperişul lor

Să-ţi faci leagăn puilor,

Şi să spui bătrânilor

Că pustiul meu de trai

E ca mugurul ce-l tai

De pe creangă, ne-nfrunzit

Fără timp m-am veştejit…